23. schôdza NR SR - 11.deň - A. dopoludnia
Dátum: 2024-12-10
Poslanec: Dvořák, Oskar (PS)
Druh vystúpenia: Vystúpenie v rozprave

29-2 Necháva ministra samotného, ktorý je z inej strany, z HLAS-u, tak premiér, ktorý má na starosti celú vládu, a teda aj samotné zdravotníctvo, sa tak maximálne nechá informovať o situácii, čo sa deje so zdravotníkmi. Ale všetky tie zdravotnícke združenia hovoria, že ten premiér Fico ani nemal dostatok chochmesu, aby si s nimi sadol za jeden stôl, aby ich vypočul, aby im ukázal, že toto je naozaj dôležitá téma, že mu záleží na našich zdravotníkoch. Namiesto toho on rozpráva do kamier a do éteru, že čoby, že zdravotníctvo nie je premiérska téma. A ako že prečo by sa on tomu mal venovať, však on tu má iné premiérske témy, napríklad, ja neviem, tú jeho slávnu politiku na štyri strany, alebo ako zabezpečiť amnestie, renty, dvojnásobné platy, ako si urobiť nákupy tých svojich business jetov, toto sú témy Roberta Fica. Ale do dnešného dňa, milí občania, milí zdravotníci, Robert Fico si do dnešného dňa nebol schopný sadnúť za stôl so zdravotníkmi a normálne s nimi rokovať a hovorí, že to nie je premiérka téma, že to nie je preňho dôležitá téma. Tak ja sa ho takto verejne pýtam, čo je dôležitejšia téma, ako keď nám 3300 lekárov má dať výpovede od januára, za tri týždne, za tri týždne vám začnú platiť výpovede. A čo je preňho dôležitejšia téma ako toto? To by ma naozaj zaujímalo. A týmto zákonom nám vlastne, alebo týmto skráteným legislatívnym konaním nám Robert Fico ukazuje, že on vlastne ani nejde rokovať, on sa ani nechystá nejak rokovať, on sa nechystá do toho zapojiť. On naozaj tu bude iba o nejaké vyhrážky, odkazy, vyhrážky basou posielať zdravotníkom, že tu silovo prijme nejaké skrátené legislatívne konanie, že tu silovo prijme nejaké represie voči zdravotníkom. No však to vôbec nebude fungovať, to naozaj vôbec nebude fungovať. Naopak, to bude ešte viac, ešte to viac bude demotivovať tých zdravotníkov. Zároveň Robert Fico tým teda už iba dáva ten klinček do rakvy tomu zdravotníctvu a on iba potvrdzuje slová, ktoré hovoril, že to preňho nie je dôležité. To, že tu máme skrátené legislatívne konania, nejaké represie na stole, to nám vlastne Robert Fico hovorí, že on už sa asi pravdepodobne nechystá rokovať. Tak on tu hraje nejaký obrovský hazard. To je, Robert Fico je gambler s naším zdravotníctvom. On tu naozaj hraje nejakú ruskú ruletu s naším zdravotníctvom namiesto toho, aby tú situáciu nezhoršoval a naozaj neukazoval takýmto návrhom zákona prostredník našim zdravotníkom a ukazoval im, že vy ste len nejakí vazali, nevoľníci tuto. Namiesto toho by si mal sadnúť za rokovací stôl a rozprávať sa s našimi zdravotníkmi, urobiť všetko pre to, aby nám naozaj toho 1. januára tie nemocnice nekľakli. Ale k tomu treba dohodu, lebo nemôžete nikoho, my tu naozaj nemôžeme mať nútenú prácu voči nikomu. My nemôžme niekoho nútiť pracovať a hlavne ho nemôžme nútiť pracovať donekonečna. Však naozaj si vo vláde myslíte, že keď aj zavediete toto opatrenie, keď s nimi nebude rokovať ten premiér, nebude sa tomu zdravotníctvu venovať, tak vy si naozaj myslíte, že máte tu lehoty dvakrát 60 dní, že ich budete môcť donútiť teda chodiť do práce. Vy si naozaj myslíte, že toto tú situáciu vyrieši, že oni po tých dvakrát šesťdesiatich, teda po stodvadsiatich dňoch stiahnu tie výpovede a budú teda pokračovať ďalej vo svojej práci? Alebo im to potom budete predlžovať, alebo ja vôbec nerozumiem, ako to bude ďalej pokračovať. Pretože čo tým len spôsobíte? Vy to zastabilizujete možno čo, na 60 dní, možno na 120 dní, donútite ich pracovať. Ale ako to bude vyzerať potom? Aký signál vy dávate napríklad teraz dnešným zdravotníkom, dnešným lekárom, dnešným lekárom, dnešným ľuďom, ktorí chcú ísť na medicínu. Vy im vlastne hovoríte, že my si vás nevážime, ani si tu premiér s vami nesadne za stôl, nebude s vami ani rokovať. A ak sa vám niečo nepáči, tak prijmeme takéto represívne zákony a donútime vás pracovať. Ja si myslím, že ešte tú situáciu oveľa viac zhoršíte. Pretože nielenže ukazujete, že s nimi už nebudete rokovať, pán premiér, ale zároveň po tých 120 dňoch, keď vám tá mimoriadna situácia uplynie, čo je tá maximálna doba, ktorú tu momentálne určujete, tak čo sa stane v tých nemocniciach? Ja vám garantujem, že ešte viac lekárov, ešte viac personálu vám dá výpovede, pretože im teraz ukazujete tak zdvihnutý prostredník z úradu vlády, že s nimi nebudete rokovať, maximálne im budete posielať nejaké silové odkazy cez kamery. Ja zároveň teda hovorím, že vy v tejto situácii, to už je taká absurdná situácia, že tu už človek môže byť niekedy aj rád, že vy nič nerobíte a nezhoršujete sú situáciu. Ale premiér sa teda rozhodol, že teraz tu ide, ide hodiť takú bombu naozaj sem medzi nás všetkých. Ide demotivovať zdravotníkov, ktorí už v tých nemocniciach sú. Podľa mňa ich ešte viac bude tlačiť k tomu, aby tie výpovede dali, aby odišli do zahraničia, podľa mňa je to priame vyháňanie tých zdravotníkov za hranice. A zároveň si nemyslím teda, že to tú situáciu zlepší. Teraz k tým samotným požiadavkám, ktoré aj teda lekári, o ktorých hovoria. No tak ja sa im ani nedivím, že požadujú nejaké zlepšenie toho zdravotníctva, lebo my v opozícii po tomto kričíme už posledný rok, sme to pani Dolinkovej hovorili, pánovi premiérovi sme tu čítali jeho vlastné programové vyhlásenie vlády. Robert Fico je tu štrnásty rok, štrnásť rokov naozaj zdravotníctvo by malo, my by sme tu mali mať nové nemocnice, my by sme tu mali mať super dostupnosť, by sme mali mať tie poplatky vyriešené, ktoré tu rastú. Namiesto toho to zhoršujú, tú situáciu neustále. Napríklad ja som svedkom toho, alebo my sme tu všetci svedkami toho, ako porušili zubné benefity, tým pádom tie poplatky ešte viac zhoršili. Teraz keď konsolidovali, tak my sme tu mali nejaké opatrenia, ktoré tu boli v parlamente, ktoré sme videli, ktoré sa týkali zdravotníctva, ale zároveň sme tu, zároveň sme boli aj svedkami toho, že sa diali niektoré opatrenia mimo parlamentu. Napríklad keď sa bavíme o celiatikoch alebo ostatných ľuďoch, ktorí berú lieky, špeciálny zdravotnícky materiál, špeciálne potraviny, ktoré majú na predpisy. To sú veci, ktoré sa napríklad tajne dejú, že sa teraz zvyšujú doplatky a poplatky za tieto predpisové veci. Teraz už napríklad pri celiatikoch, keď ste im zabudli aj tú dépeháčku dať pôvodne, teraz ste tam dali len nejaké základné suroviny, nedali ste tam úplne všetko, čo je v tých kategorizačných zoznamoch, tak sa im dvojnásobne, sa im zvýšili náklady. A toto neriešite, ale idete riešiť nejaké represie voči zdravotníkom. My sme vám hovorili pri tej konsolidácii, časť tých argumentov bol taký, že však do zdravotníctva dávame veľa peňazí, preto ideme konsolidovať, aj teda aj na zdravotníctve musíme nejakú konsolidáciu robiť. Ale my tam stále dávame veľa peňazí, no nie je to pravda, sú to falošné argumenty, nedávate tam dosť peňazí. Dávate tam raz na samotnú zdravotnú starostlivosť 3,7 % a tú drahotu, ktorú prinesie tá Ficova drahota, ktorá sem príde, tá inflácia, ktorú to spôsobí, bude približne 5 %. A vy do zdravotníctva dávate len 3,7 % na samotnú zdravotnú starostlivosť. Zároveň, keď sa pozrieme na ostatné krajiny, na Česko, alebo ešte keď ideme ďalej na západ na európske priemery, keď ideme na Holandska, Nemecka a podobne, oni dlhodobo dávajú niekedy až o polovicu viac, ako my tam dávame. V niektorých prípadoch minulé roky to boli až dvojnásobky. A vy zároveň v situácii takto podvyživeného zdravotníctva idete sekať, sekáte plošne to zdravotníctvo, sekáte na platoch. Ešte hovoríte, že však pozrite, koľko peňazí tam ide. Vy ho nechávate vyhladovať. Zároveň si zdvojnásobujete platy, naozaj kupujete si tu business jety, zriaďujete tu trafiky pre pána Kotlára a pre pána Keketiho z SNS-ky za 240 miliónov ministerstvá, a zároveň idete ešte spred kamier povedať teda silovo, že tak vy sa uskromnite v tom zdravotníctve. Vás, čo vás chýbajú tisícky, môžete odísť za hranice, tak na vás ideme šetriť, ale nejdeme šetriť na zbytočných výdavkoch, ako sú zbytočné ministerstvá a podobne.=== Zároveň teda ja sa dostávam aj k tým samotným požiadavkám tých odborárov. Viacero tých požiadaviek je legitímnych a za štrnásť rokov ich mohol Robert Fico s ľahkosťou vyriešiť. Sme tu vôbec nemuseli teraz stáť. A ten posledný rok tá situácia len eskaluje. Naozaj bol tu rok, kedy premiér Fico sa mohol osobne obuť do zdravotníctva. Videli sme, čo všetko riešil. Amnestie pre svojich kamarátov, pre dezinformátorov, úpravy trestného poriadku, rôzne, ja neviem, jeho reči o politike na štyri strany a ja neviem čo iné, dohodovanie čínskych investícií. Ale to samotné, jeho vlastní občania ho nezaujímajú, jeho vlastné zdravotníctvo mu tu kolabuje pod rukami. Za rok nebol schopný prísť s ničím poriadnym, čo by to zlepšilo. Tie samotné poplatky, však sa pozrite milí občania, milí pacienti, však pozrite sa na tie poplatky, čo platíte u lekárov. Pozrite sa za tie lieky, čo musíte platiť za tie zdravotnícke pomôcky. Pozrite sa na celiatikov, koľko budú musieť priplácať za špeciálne potraviny a to sa vôbec nerieši. A ideme tu riešiť takéto veci. Na a tá výkladná skriňa toho zlyhania, odborári rozprávajú o viacerých požiadavkách, ktoré by mali riešiť, však na tom sa zhodneme asi, že už sa to malo riešiť. Ale je to zodpovednosťou Roberta Fica, že to za tých 14 rokov nevyriešil. Pozrime sa napríklad na tú samotnú požiadavku, lebo odborársky predák pán Visolajský to viackrát aj povedal. Napríklad veľmi dôležitá je tá koncová národná univerzitná nemocnica, ktorá tu mala byť v Bratislave. Toto je vec, ktorú má naozaj že najviac na rukách Robert Fico. Tu vymýšľajú už niekoľko desiatok rokov jeho ministri ešte, ktorí sú teraz v HLAS-e, či už pán Drucker, alebo pán Raši, ale aj samotný pán Pellegrini, keď bol chvíľku prezidentom, rozprávali o Rázsochách, ako ich idú búrať, stavať, ako idú robiť na jednej lokalite, na druhej lokalite, nakoniec sa tie Rázsochy nejakým spôsobom porozbiehali a prišla pani Dolinková a tesne po tom, čo nás naťahovali trištvrte roka, trištvrte roka boli vo vláde a rozprávali nám, že vyriešia túto veľkú tému a že to bude ich krátkodobá priorita. To si napísali do programového vyhlásenia vlády, že to bude krátkodobá priorita prísť s nejakým rozhodnutím. To sme teraz ale ako vizionári mali teda vidieť, že oni prídu len s nejakým rozhodnutím, to neznamená realizáciu tej stavby. Tak po trištvrte roku príde pani Dolinková, zruší rozhodnutie tesne pred výstavbou samotných Rázsoch, povie že dobre, tak milí zdravotníci, milí lekári, ktorí robíte v plesnivých nemocniciach, v prefukujúcich oknách, nemáte moderné vybavenie, tak možno vám dám teda tú vidinu, tak vám ju hneď aj zoberiem teda. Keď som vám ju dala v tom programovom vyhlásení, zoberiem vám ju, poviem vám, že tie Rázsochy sa teda rušia tesne pred výstavbou. Dám vám teda nejakú inú vidinu, že môžete to mať teda v tom Ružinove. Ja som tu počúval vyjadrenia pani Dolinkovej, že však možno to bude aj rýchlejšie, ako by boli tie samotné Rázsochy. Nevadilo jej, že sme jej tu rozprávali o tom, že tam stojí štadión. Pani Dolinková tu premýšľala nad tým, že však zasypeme tam nejaké jazero a postavíme to. Neboli na to vyhradené financie. Najprv rozhodla a potom tu začala vymýšľať, že ideme teda robiť nejaké štúdie realizovateľnosti, uskutočniteľnosti a podobne. A potom po ďalších troch, štyroch mesiacoch prídu vládni predstavitelia a povedia, že tak toto rozhodnutie bolo unáhlené a my teda nepostavíme ani tú nemocnicu. Však ja keď som, keď sa vžijete do toho samotného lekára, ale aj do pacienta, alebo do medika, ktorý tu má študovať v týchto nemocniciach a vidí, čo tu vy stvárate napríklad s tou nemocnicou, tak on naozaj že veľmi ťažké mu musí podľa mňa byť zostať na Slovensku. A my už máme obrovský problém, kedysi sme mali obrovský problém s tým, že lekári nám odchádzali po štúdiu do zahraničia. My už mávame teraz obrovský problém s tým posledných päť, šesť, sedem, osem rokov, že tí lekári, že budúci lekári, už teda nejakí maturanti, nie ešte, ktorí chcú byť nejakými lekármi, tak odchádzajú do zahraničia na naše najväčšie slovenské lekárske fakulty do Brna, Ostravy, Prahy a podobne. Oni už teraz odchádzajú po strednej škole, oni už ani do tých našich nemocníc neprídu. A keď vy teraz im poviete, že tak viete čo, my nevieme postaviť ani jednu veľkú národnú univerzitnú nemocnicu, kde má prebiehať ten, kde máte mať moderné vybavenie, kde majú byť možno simulačné centrá, nové prednáškové haly, kde majú byť nové prístroje, kde majú byť celkovo nové neprefukujúce, neplesnivé okná, tak ja nerozumiem potom, že prečo sa divíte aj odborárom, že majú nejaké inšie nároky na vás, aby ste riešili ten samotný stav zdravotníctva. (Reakcia z pléna.) Pán minister, budem rád... (Prerušenie vystúpenia predsedajúcim.) Danko, Andrej, podpredseda NR SR Skúste k téme pán poslanec, naozaj, držte sa témy, ktorú prerokovávame. Nie, robíte si politický prejav. Nie, držte sa témy, ktorú prerokovávame, dobre? Dvořák, Oskar, poslanec NR SR Pán Danko, keby ste ma počúvali na začiatku, čo som hovoril, tak keď sa vyjadrujeme k samotnému skrátenému legislatívnemu konaniu, je nutné prebrať aj okolnosti, prečo sme sem prišli a samotný obsah zákona, aby sme vedeli posúdiť, či skrátené legislatívne konanie je opodstatnené alebo nie je opodstatnené. Danko, Andrej, podpredseda NR SR Mňa nepoučujte, ja som vás upozornil a držte sa témy, lebo vám zoberiem slovo, dobre? Dvořák, Oskar, poslanec NR SR Skrátené legislatívne a ja presne to kritizujem, nie je opodstatnené, pretože 14 rokov ste neriešili zdravotníctvo, mali sme tu dve alebo tri skrátené legislatívne konania, ako ste s tými platmi lietali hore-dole. Tri, štyri mesiace ste to tu neriešili, premiér s nimi nerokoval a teraz tu prídete so skráteným legislatívnym konaním, že chcete zdravotníkov posielať do basy. Tak čo iné sa, k čomu inému sa chcete vyjadrovať? Toto skrátené legislatívne konanie nielenže nie je opodstatnené, že je dávno po funuse, čo ste s ním prišli, ono vôbec ste s ním ani nemali sem prísť. Však vy tých ľudí idete vyháňať za hranice. Však vám skončí mimoriadna situácia, rovno sa môžu pobaliť, rovno im hovoríte, že sa môžu pobaliť a odísť za hranice. Keď nebudú chcieť pracovať, tak ich chcete posielať do basy, chcete im brať licencie. Však toto je absurdné, čo tu vy robíte. A zatiaľ premiér si tu lieta po svete, váš predseda si tu lieta na Formulu F1, však vy, keď ste mali rozhodovať o tomto, keď ste mali rozhodovať o tom, že chcete zdravotníkov posielať do basy, tak predseda HLAS-u, ktorý má na starosti zdravotníctvo, ktorý je predseda koaličnej strany, si lieta po Formule 1 a ani nie je schopný prísť na vládu. Však vy už normálne ste, vy už ste normálne rezignovali na to vládnutie, váš už to nezaujíma. Premiér sa s nimi nestretne, predseda Šutaj Eštok si tu ide lietať po formulách a potom vy tu iba prídete do parlamentu s niečím, že tu máte túto bombu, že my vás pozatvárame, buď budete pracovať, nebudete pracovať. Ak sa nedohodnete nasilu, tak my vás teda pôjdeme posielať do basy. Však akože, však toto je absurdné, prosím vás, že máte šancu a ja teraz budem apelovať na všetkých aj ostatných tuto, ktorí budú koaliční poslanci. Máte šancu toto neschváliť. Choďte za svojím predsedom vlády, a to je podľa mňa aj apel na pána ministra. Tuto nestačí, aby minister s nimi rokoval, s tými odborármi. Tu naozaj má nám 3 300 lekárov dať výpovede od januára a vy ste to povedali na samotnom výbore a premiér Fico s nimi doteraz nesedel. A jediné, čoho je schopný premiér Fico urobiť, namiesto toho, aby si s tými odborármi sadol a rozprával sa s nimi a robil všetko pre to, aby to neskolabovalo to zdravotníctvo, ktoré mal na starosti štrnásť rokov, štrnásť rokov pre to nič neurobil. Jediné, čo nám ide robiť pre zdravotníctvo, je, že ide zatvárať zdravotníkov. Tak ja vás poprosím, pán premiér Fico, sadnite si s tými odborármi, sadnite si so zdravotníkmi, aj so všetkými ostatnými, ktorým beriete tie platy. To sú tí logopédi, to sú psychológovia, to sú laboranti, to sú diagnostici, sadnite si s nimi, dohodnite sa s nimi, urobte všetko pre to, aby tie nemocnice neskolabovali.